Denel dok op vir premierskind se vlieglesseDie vakbond Solidariteit het oor die naweek onthul dat die staatsbeheerde maatskappy, Denel, in 2017 R1,1 miljoen aan ŉ beurs vir die premier van Noordwes, Supra Mahumapelo, se seun bestee het. Hierdie beurs is aangewend om vir Supra Oarabile Mahumapelo se private vlieglesse te betaal. Hierdie onthulling volg slegs ŉ paar dae nadat die vakbond aangekondig het dat hy gaan poog om die swak bestuurde nasionale lugredery, die SAL, onder besigheidsredding te laat plaas. Denel, wat aan die einde van verlede jaar finansieel in die knyp was en moes spook om salarisse aan sy werknemers te betaal, het ŉ kontrak met Mahumapelo jr. gesluit waarin die entiteit homself daartoe verbind het om vir Mahumapelo jr. se vlieglesse, verblyf, kos en wasgoed te betaal. Volgens Deon Reyneke, Solidariteit se adjunkhoofsekretaris vir verdediging en lugvaart, is hierdie ooreenkoms omstrede weens die feit dat Denel se beursprogram in die verlede slegs vir studies in IT, ingenieurswese, finansies en sakebestuur gegeld het. “Die uitbetaling van hierdie beurs is maar net nog ŉ bewys van die hoëvlakkorrupsie wat in talle van Suid-Afrika se openbare ondernemings heers waar kaders dié ondernemings as hul eie persoonlike spaarvarkie gebruik. Gerugte doen voorts geruime tyd lank reeds die ronde dat Mahumapelo sr. verbintenisse met die Gupta-familie en groter staatskaping het,” het Reyneke gesê. Reyneke het voorts gesê dat die vakbond reeds aan die nuutaangestelde voorsitter van die Denel-raad, Monhla Hlahla, ŉ brief gestuur het waarin Solidariteit die onthullings oor die beurs aan Mahumapelo jr. blootgelê en ŉ indringende ondersoek na die omstrede beurs geëis het. Die vakbond het onder meer ook die vraag aan Hlahla gestel of daar teen Zwelakhe Ntshepe, Denel se uitvoerende hoof, wat die beurs in sy persoonlike hoedanigheid goedgekeur het, opgetree gaan word en indien wel, tot watter mate? “Solidariteit sal nie skroom om op te tree teen alle openbare ondernemings wat belastinggeld van Suid-Afrikaanse burgers mors nie,” het Reyneke afgesluit.